b"\n_START_ARTICLE_\nNukleaza\n_START_PARAGRAPH_\nNukle\xc3\xa1ze so encimi, ki katalizirajo hidrolizo fosfodiestrskih vezi v nukleinskih kislinah (npr. deoksiribonukleaza, ribonukleaza)._NEWLINE_Nukleaze se nahajajo v vseh celicah in njihova obi\xc4\x8dajna biokemijska vloga je razgradnja po\xc5\xa1kodovanih ali postaranih nukleinskih kislin. Nadalje se delijo na endonukleaze in eksonukleaze. Eksonukleaze katalizirajo odcepitev kon\xc4\x8dnih nukleotidov in se delijo na 5'-eksonukleaze in 3'-eksonukleaze, odvisno od tega, na kateri strani verige delujejo. Endonukleaze pa hidroliti\xc4\x8dno cepijo notranje fosfoestrske vezi. Najbolj specifi\xc4\x8dne nukleaze so t. i. restrikcijske endonukleaze (restriktaze), ki jih izdelujejo bakterije in z njimi cepijo tuje molekule DNK. Restriktaze se pogosto uporabljajo v kemiji nukleinskih kislin, in sicer za rezanje velikih molekul DNK na kraj\xc5\xa1e fragmente, ki jih je veliko la\xc5\xbeje analizirati.\n_START_SECTION_\nNukleaza S1\n_START_PARAGRAPH_\nEncim nukleaza S1 je endonukleaza, ki hidroliti\xc4\x8dno cepi notranje in tudi kon\xc4\x8dne fosfoestrske vezi enovija\xc4\x8dnih DNK in RNK._NEWLINE_Nukleaza S1 u\xc4\x8dinkuje na NK s 5'-fosforilnimi oligo- ali mononukleotidi. Na DNK deluje 5-krat mo\xc4\x8dneje kot na RNK._NEWLINE_Uporablja se za odstranjevanje enovija\xc4\x8dnih zaklju\xc4\x8dkov (termini) od dvovija\xc4\x8dnih DNK, za selektivno cepitev enovija\xc4\x8dnih DNK in za prepis zapisa RNK. Spiralne DNK je mogo\xc4\x8de z nukleazo S1 preoblikovati v linearne DNK._NEWLINE_V eksperimentalni fazi se S1 uporablja tudi za ugotavljanje manj\xc5\xa1ih razlik v dol\xc5\xbeini NK, in sicer do merilne negotovosti le nekaj baznih parov._NEWLINE_Cepi lahko tudi posamezno vija\xc4\x8dnico v dvovija\xc4\x8dnih DNK, RNK ali hibridnih DNK-RNK._NEWLINE_Dvovija\xc4\x8dne NK so odporne na nukleazo S1, razen v izjemno visokih koncentracijah._NEWLINE_Pridobivajo jo iz plemenite plesni Aspergillus oryzae. Mednarodno sprejeto ime je aspergilusna nukleaza S(1). Alternativna imena so aspergilusna nukleaza S1, deoksirobonukleaza S1, endonukleaza S1._NEWLINE_Molekulska masa zna\xc5\xa1a okoli 34.000 daltonov v obliki monomera, vsebuje 3 cinkove atome. Optimalni pH encima je 4,0\xe2\x80\x934,6. Aktivatorji so Zn\xc2\xb2\xe2\x81\xba in/ali Ca\xc2\xb2\xe2\x81\xba. Inhibitorja sta EDTA in citrat."